CELEX: 32020R1564
Language: et
Date: 2020-08-06 00:00:00
Title: Komisjoni delegeeritud määrus (EL) 2020/1564, 6. august 2020, millega muudetakse delegeeritud määrust (EL) 2018/985 seoses selle üleminekusätetega, et võimaldada toime tulla COVID-19 kriisi mõjuga

28.10.2020   
               
               
                  ET
               
               
                  Euroopa Liidu Teataja
               
               
                  L 358/1
               
            
         KOMISJONI DELEGEERITUD MÄÄRUS (EL) 2020/1564,
         6. august 2020,
         millega muudetakse delegeeritud määrust (EL) 2018/985 seoses selle üleminekusätetega, et võimaldada toime tulla COVID-19 kriisi mõjuga
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 5. veebruari 2013. aasta määrust (EL) nr 167/2013 põllu- ja metsamajanduses kasutatavate sõidukite kinnituse ja turujärelevalve kohta, (1) eriti selle artikli 19 lõiget 6,
         ning arvestades järgmist:
         
                     (1)
                  
                  
                     Vastavalt määruse (EL) nr 167/2013 artikli 19 lõikele 3 järgitakse põllu- ja metsamajanduses kasutatavate sõidukite mootorite puhul V etapi saasteainete heitkoguste piirnorme ning Euroopa Parlamendi ja nõukogu määruses (EL) 2016/1628 (2) sätestatud üleminekusätteid.
                  
               
                     (2)
                  
                  
                     COVID-19 puhangust tulenevate katkestuste tõttu pikendati Euroopa Parlamendi ja nõukogu määrusega (EL) 2020/1040 (3) määruses (EL) 2016/1628 sätestatud üleminekuperioodi teatavate mootori alamkategooriate puhul 12 kuu võrra.
                  
               
                     (3)
                  
                  
                     Seepärast tuleks vastavalt muuta komisjoni delegeeritud määrust (EL) 2018/985, (4) millega kehtestatakse põllu- ja metsamajanduses kasutatavate sõidukite ning nende mootorite heite piirnormide ja ELi tüübikinnitusmenetlustega seotud nõuded.
                  
               
                     (4)
                  
                  
                     Võttes lisaks arvesse, et üleminekusätete pikendamisel ei ole keskkonnamõju, kuna asjaomased üleminekumootorid on juba toodetud, ning asjaolu, et COVID-19st tulenevast katkestusest põhjustatud viivituste täpset kestust on raske prognoosida, tuleks asjaomaseid ajavahemikke pikendada 12 kuu võrra, nagu on sätestatud Euroopa Parlamendi ja nõukogu määruses (EL) 2020/1040.
                  
               
                     (5)
                  
                  
                     Võttes arvesse asjaolu, et delegeeritud määruse (EL) 2018/985 artikli 13 lõikes 5 sätestatud teatavate mootorite üleminekuperiood lõpeb 31. detsembril 2020, ning et tootjatel oli kõnealustesse alamkategooriatesse kuuluvate üleminekumootoritega varustatud põllu- ja metsamajanduses kasutatavate sõidukite tootmiseks aega 30. juunini 2020, peaks käesolev määrus jõustuma viivitamata järgmisel päeval pärast selle avaldamist Euroopa Liidu Teatajas ning seda tuleks kohaldada alates 1. juulist 2020. Selline säte on põhjendatud COVID-19 puhangu ettenägematu ja ootamatu olemusega ning vajadusega tagada õiguskindlus ja tootjate võrdne kohtlemine, olenemata sellest, kas nad toodavad põllu- ja metsamajanduses kasutatavaid sõidukeid enne või pärast käesoleva määruse jõustumise kuupäeva,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Delegeeritud määruse (EL) 2018/985 artikli 13 lõiget 5 muudetakse järgmiselt:
            
                        1)
                     
                     
                        kolmanda lõigu esimene lause asendatakse järgmisega:
                        „NRE-kategooria alamkategooriate mootorite puhul, mille turulelaskmise puhul on määruse (EL) 2016/1628 III lisas sätestatud kohustuslik kohaldamiskuupäev 1. jaanuar 2020, annavad liikmesriigid loa esimeses ja teises lõigus osutatud 24-kuulise perioodi ja 18-kuulise perioodi pikendamiseks veel 12 kuu võrra sõidukitootjate puhul, kes toodavad aastas kokku alla 100 mootoriga varustatud põllu- ja metsamajanduses kasutatava sõiduki.“;
                     
                  
                        2)
                     
                     
                        lisatakse neljas lõik:
                        „Kõikide nende alamkategooriate mootorite puhul, mille turulelaskmise puhul on määruse (EL) 2016/1628 III lisas sätestatud kohustuslik kohaldamiskuupäev 1. jaanuar 2019, pikendatakse esimeses ja teises lõigus osutatud 24-kuulist ajavahemikku ja 18-kuulist ajavahemikku 12 kuu võrra.“
                     
                  
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
            Seda kohaldatakse alates 1. juulist 2020.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 6. august 2020
            
               
                  Komisjoni nimel
               
               
                  eesistuja
               
               Ursula VON DER LEYEN
            
         
         
            (1)  ELT L 60, 2.3.2013, lk 1.
         
            (2)  Euroopa Parlamendi ja nõukogu 14. septembri 2016. aasta määrus (EL) 2016/1628, mis käsitleb väljaspool teid kasutatavate liikurmasinate sisepõlemismootorite gaasiliste saasteainete ja tahkete osakeste heite piirnorme ja tüübikinnitusega seotud nõudeid, millega muudetakse määruseid (EL) nr 1024/2012 ja (EL) nr 167/2013 ning muudetakse direktiivi 97/68/EÜ ja tunnistatakse see kehtetuks (ELT L 252, 16.9.2016, lk 53).
         
            (3)  Euroopa Parlamendi ja nõukogu 15. juuli 2020. aasta määrus (EL) 2020/1040, millega muudetakse määruse (EL) 2016/1628 üleminekusätteid, et võimaldada toime tulla COVID 19 kriisi mõjuga (ELT L 231, 17.7.2020, lk 1).
         
            (4)  Komisjoni 12. veebruari 2018. aasta delegeeritud määrus (EL) 2018/985, millega täiendatakse Euroopa Parlamendi ja nõukogu määrust (EL) nr 167/2013 seoses põllu- ja metsamajanduses kasutatavate sõidukite keskkonnamõjule ja mootori võimsusele esitatavate nõuetega ning tunnistatakse kehtetuks komisjoni delegeeritud määrus (EL) 2015/96 (ELT L 182, 18.7.2018, lk 1).